En kinesisk kvinde er blevet hentet med ambulance i Københavns Lufthavn med influenza-lignende symptomer.

Det oplyser pressechef i Københavns Lufthavn Kenni Leth over for DR Nyheder.

- Efter ankomst til Københavns Lufthavn henvender en kinesisk kvinde sig med influenza-lignende symptomer. I overensstemmelse med de retningslinjer, vi har fået fra myndighederne, spærrer vi stedet af og tilkalder en ambulance, lød det tidligere på formiddagen.

Hvidovre Hospital bekræfter over for DR Nyheder, at de i dag har modtaget en patient fra lufthavnen på grund af mistanke om coronavirus.

- Patienten bliver indlagt i højisolation, og der bliver taget de relevante prøver, som bliver undersøgt på Statens Serum Institut. Der kommer svar efter nogle timer. Vores beredskab er altid klar og trænet til at håndtere disse tilfælde, og vi håndterer det rutinemæssigt, oplyser Hvidovre Hospital.

Var eller er du i lufthavnen, og har du oplysninger om sagen, så vil vi meget gerne høre fra dig. Send en mail til journalist Emil Ingvorsen på emii@dr.dk.